
Az Egyesületekről szóló Törvény ("SZK Hivatalos lapja", 51/09 sz., 99/2011, 44/2018) 11-es és 12-es szakaszával összhangban az Egyesület alapító Közgyűlésén hozott Határozat alapján, melyet __________-án/én ____________ tartottak meg, elfogadásra került a

"Покрет за нови почетак војвођанских Мађара – Vajdasági Magyar Újrakezdés"
EGYESÜLET ALAPSZABÁLYA

I. FEJEZET – Általános rendelkezések

A célok megvalósításának területe
1. szakasz
A "Покрет за нови почетак војвођанских Мађара – Vajdasági Magyar Újrakezdés" (a továbbiakban: Egyesület) önkéntes, nem kormányzati, nonprofit egyesület, meghatározatlan időre alapítva, a vajdasági magyar közösség társadalmi, kulturális, oktatási, gazdasági és közéleti fejlesztése, demokratikus részvétele és közösségi megerősítése céljából.

Az Egyesület neve és székhelye
2. szakasz
Az Egyesület neve szerb nyelven (cirill betűkkel): Покрет за нови почетак војвођанских Мађара
Az Egyesület neve latin betűkkel: Pokret za novi početak vojvođanskih Mađara
Az Egyesület neve magyar nyelven: Vajdasági Magyar Újrakezdés (VMÚ)
Az Egyesület székhelye: Szabadka, Szerb Köztársaság.
Az Egyesület tevékenységét a Szerb Köztársaság területén fejti ki.

Az Egyesület jogállása
3. szakasz
Az Egyesület önkéntes, nem kormányzati, nonprofit egyesület, amely a szerbiai Gazdasági Regiszterek Ügynökségénél (APR) való bejegyzéssel szerzi meg jogait és kötelezettségeit. Az Egyesület politikailag független.

II. FEJEZET – Az Egyesület céljai és tevékenységei

Az Egyesület céljai
4. szakasz
Az Egyesület céljai:
a) a vajdasági magyar közösség érdekeinek hiteles, nyílt és demokratikus képviselete;
b) a különböző társadalmi csoportok – fiatalok, családok, idősek, értelmiségiek, vállalkozók, civil szereplők – közötti együttműködés elősegítése;
c) a demokratikus értékek, a nyitott párbeszéd és a közösségi részvétel erősítése; a közéleti szerepvállalás ösztönzése;
d) az oktatás minőségének és hozzáférhetőségének támogatása; tehetséggondozás, élethosszig tartó tanulás;
e) a magyar kulturális örökség, a vajdasági hagyományok és identitás ápolása; kortárs kulturális kezdeményezések támogatása;
f) a magyar nyelv hivatalos és mindennapi használatának védelme; a nyelvhasználati jogok érvényesítésének elősegítése;
g) a hiteles és független tájékoztatás elősegítése; a modern kommunikációs platformok fejlesztése;
h) a helyi gazdaság, vállalkozók és fiatal vállalkozók támogatása; a közösség megtartó erejének növelése;
i) a fiatalok közéleti, kulturális és közösségi szerepvállalásának ösztönzése; helyben maradásuk elősegítése;
j) a vajdasági magyar közösség hosszú távú megmaradását és a szülőföldön való boldogulást szolgáló kezdeményezések támogatása;
k) együttműködés civil szervezetekkel, intézményekkel, a diaszpórával, a hazai, regionális és nemzetközi szervezetekkel.

Az Egyesület tevékenységei
5. szakasz
Céljai megvalósítása érdekében az Egyesület – a hatályos jogszabályokkal összhangban –  az alábbi tevékenységeket végezheti:
a) közösségépítő programok, fórumok és találkozók szervezése;
b) szakmai, oktatási és képességfejlesztő programok, konferenciák, szemináriumok, tréningek szervezése;
c) kulturális rendezvények, kiállítások, művészeti programok és közösségi események szervezése;
d) társadalmi, oktatási, kulturális és közéleti témájú kutatások, elemzések, szakpolitikai javaslatok kidolgozása;
e) tájékoztató anyagok, kiadványok, elektronikus és digitális tartalmak készítése és közzététele;
f) fiatalokat, pályakezdőket és fiatal családokat támogató programok megvalósítása;
g) vállalkozásfejlesztési és gazdasági együttműködési programok támogatása;
h) hazai és nemzetközi pályázatokon való részvétel; fejlesztési projektek kidolgozása és megvalósítása;
i) minden egyéb, a törvényekkel és az Alapszabállyal összhangban álló, jogszerű tevékenység.

III. FEJEZET – A tagsági viszony létesítésének és megszűnésének feltételei és módja

6. szakasz
Az Egyesület tagja lehet bármely természetes vagy jogi személy, aki/amely elfogadja az Egyesület céljait és Alapszabályát, és Belépési nyilatkozat aláírásával kérelmezi a tagfelvételt.
A Belépési nyilatkozat aláírásával a tagfelvételt kérelmező természetes vagy jogi személy elfogadja, hogy az Egyesület nyilvántartást vezet a tagjai adatairól. A személyes adatok kezelésére vonatkozó rendelkezéseket a Belépési nyilatkozat is tartalmazza.
A jogi személy a tagsági viszony létesítésénél mellékeli illetékes szervének döntését a tagsági viszony létesítéséről, amely tartalmazza a felhatalmazott személy nevét és jogosultságát a Belépési Nyilatkozat aláírására, valamint meghatározza a jogi személy képviselőjét az Egyesület szerveiben.
Az Egyesület tagja lehet az a 14. életévét betöltött kiskorú személy is, aki mellékeli törvényes képviselőjének a tagsági viszony létesítésének engedélyezéséről szóló hitelesített nyilatkozatát.
14 évnél fiatalabb személy részére a belépés kérvényezését törvényes képviselője adja be. 

7. szakasz
A tagfelvételről szóló döntést az Elnökség hozza meg egyszerű többséggel, a kérelem beérkezésétől számított 30 napon belül, és haladéktalanul értesíti erről a kérelmezőt.
A tag írásos kilépési nyilatkozat útján kiléphet a tagságból.
Az egyesületi tagság megszűnhet négy egymást követő rendes közgyűlés kihagyása, ezen Alapszabály rendelkezéseinek megszegése, az Egyesület céljait, működését vagy hírnevét súlyosan sértő magatartás és a bevezetett tagdíj fizetésének elmulasztása esetén.
A tagsági viszony megszűnéséről szóló döntést első fokon az Elnökség hozza meg minősített (2/3-os) többséggel. A tagnak lehetőséget kell biztosítani arra, hogy nyilatkozzon a tagsági viszony megszűnésére tett javaslatról. A döntés ellen a tag 15 napon belül fellebbezést nyújthat be, amelynek elbírálásáról a Közgyűlés dönt a következő rendes vagy rendkívüli ülésén.

IV. FEJEZET – A tagok jogai, kötelezettségei és felelőssége

8. szakasz
Az Egyesület tagjának joga van:
a) egyenrangúan részt venni az Egyesület céljainak megvalósításában;
b) közvetlenül részt venni a döntéshozatalban a Közgyűlésen és az Egyesület szervein keresztül;
c) választani és választhatónak lenni az Egyesület szerveibe;
d) elnökségi tagokat javasolni;
e) időben és teljes mértékben tájékozódni az Egyesület munkájáról és tevékenységéről.
Az Egyesület tagja köteles:
f) aktívan részt venni az Egyesület céljainak megvalósításában;
g) érdeklődésétől függően részt venni az Egyesület tevékenységeiben;
h) betartani az Alapszabály rendelkezéseit és teljesíteni az Elnökség vagy más szervek által rá bízott feladatokat;
i) fizetni a tagdíjat, ha azt az Egyesület illetékes szerve bevezeti.

V. FEJEZET – Az Egyesület felépítése

9. szakasz
Az Egyesület szervei a Közgyűlés, az Elnökség, az Elnök és az Alelnök.
Az Elnöknek és az Alelnöknek a Szerb Köztársaság területén található érvényes lakcímmel kell rendelkeznie.
Az Egyesületet az Elnök képviseli, távollétében pedig az Alelnök, ők írják alá az összes pénzügyi okmányt az Egyesület nevében.

Közgyűlés
10. szakasz
A szervezet legfőbb tanácskozó és döntéshozó szerve a Közgyűlés.
A Közgyűlésen minden tag, legyen az természetes vagy jogi személy, tanácskozási és szavazati joggal vehet részt. A közgyűlésen személyazonosításra alkalmas elektronikus hírközlő eszköz közvetítésével is részt lehet venni. Az elektronikus hírközlő eszköznek alkalmasnak kell lennie a tagok közti kölcsönös és korlátozásmentes kommunikációra és a szavazások zökkenőmentes lebonyolítására.
A Közgyűlést az Elnök hívja össze írásos értesítéssel, az ülés helyének és idejének feltüntetésével, valamint a javasolt napirenddel. Az ülést a Közgyűlés által az ülés megnyitásakor, egyszerű többséggel megválasztott levezető elnök vezeti. 
A Közgyűlés megtartásának ideje és annak összehívása között legfeljebb 30 nap telhet el.
A Közgyűlés rendkívüli ülését össze kell hívni az Elnökség indokolt javaslatára, valamint akkor, ha az Egyesület tagjainak legalább egyharmada írásban kezdeményezi. A javaslatnak  tartalmaznia kell a tárgyalandó kérdéseket, az összehívásnak a kezdeményezés beadásától számított 30 napon belül meg kell történnie.
A Közgyűlés a döntéseit határozatok formájában hozza meg, melyeknek összhangban kell állniuk az Egyesület Alapszabályával.

11. szakasz
A Közgyűlés:
a) elfogadja az Alapszabályt, annak kiegészítéseit és módosításait;
b) az Elnökség javaslatára meghatározza a munkatervet;
c) dönt az Elnökség bővítéséről és szűkítéséről az Egyesület bővülésével és szűkülésével összhangban;
d) megválasztja és felmenti az Elnökség tagjait;
e) legalább évente egyszer megvitatja és elfogadja az Elnök és az Elnökség beszámolóját;
f) megvitatja és elfogadja a pénzügyi tervet és pénzügyi beszámolót;
g) dönt a státuszkérdésekről és az Egyesület megszűnéséről;
h) másodfokú döntéshozói fórumként eljár az Egyesület más szerveinek határozatai ellen benyújtott fellebbezésekben.

12. szakasz
A Közgyűlés határozatképes, ha jelen van a tagság több mint fele (50% + 1 fő).
Ha a Közgyűlésen nem jelenik meg a tagság több mint fele, a Közgyűlés elhalasztásra kerül, és a következő összehívásakor a jelen lévő tagok számától függetlenül határozatképes.
A Közgyűlés a jelen lévő tagok szavazatainak egyszerű vagy minősített többségével hozza meg határozatait.
Az Alapszabály kiegészítéséről és módosításáról, státuszkérdésekről, szövetségekbe és más szervezetekbe való belépésről, valamint az Egyesület megszűnéséről szóló döntéshez a Közgyűlés jelen lévő tagjainak legalább kétharmados (2/3) szavazattöbbsége szükséges.

Az Elnökség
13. szakasz
Az Elnökség az Egyesület végrehajtó és stratégiai irányító szerve.
Az Elnökség tagjainak számát a Közgyűlés határozza meg, és a tagok számáról hozott határozat annak visszahívásáig hatályos. Az Elnökség tagjainak száma mindig páratlan szám a szavazategyenlőség elkerülése érdekében, és a Közgyűlésnek ezt tiszteletben kell tartania az Elnökség bővítése és szűkítése során.
Az Elnökség tagjainak száma legfeljebb 15 fő lehet.
Az Elnökség határozatképességéhez az Elnökségi tagok több mint felének jelenléte szükséges.
Annak érdekében, hogy az Elnökség összetétele összhangban legyen az Egyesület tagjainak akaratával, az Egyesület bármely tagja javasolhat tagot az Elnökségbe, valamint a tagok írásos nyilatkozat formájában vétójogot gyakorolhatnak, amelynek benyújtása esetében a megvétózott jelölt nem választható. A vétót tartalmazó nyilatkozat akkor hatályos, ha azt legalább 10 tag aláírta.
Az Elnökség szükség szerint, de legalább évente kétszer ülésezik. Az Elnökség összehívását bármely elnökségi tag kezdeményezheti az Elnökségnél. Az összehívás időpontjáról és a várható napirendről minden elnökségi tagot az ülés előtt legalább öt nappal értesíteni kell. Sürgős esetekben, melyeket az Egyesület érdekeit figyelembe véve nem tűrnek halasztást, az Elnökség üléseit egynapos határidővel is össze lehet hívni. Az Elnökség ülésének napirendjét postai úton vagy e-mailben, igazolható módon kell közölni az elnökségi tagokkal.
Az Elnökség köteles gondoskodni
a) olyan nyilvántartás vezetéséről, amelyből a közgyűlés és az Elnökség döntésének tartalma, időpontja és hatálya, illetve a döntést támogatók, ellenzők és tartózkodók számaránya (ha lehetséges, személye) megállapítható;
b) a közgyűlés és az Elnökség döntéseinek az érintettekkel való közlési, illetve nyilvánosságra hozatali módjáról.
Az Elnökség a döntéseit a jelen lévő tagok egyszerű többségével hozza meg, a minősített ügyekben 2/3-os többséggel.
Az Elnökség minden tagjának megválasztásáról a Közgyűlés kétharmados többséggel dönt.


14. szakasz
Az Elnökség:
a) vezeti az Egyesület munkáját a Közgyűlések között, és döntéseket hoz a célok megvalósítása érdekében;
b) megszervezi az Egyesület rendszeres tevékenységét;
c) pénzügyi döntéseket hoz; összeállítja a pénzügyi tervet és az éves beszámolót, amelyet a Közgyűlés elé terjeszt;
d) dönt az Alapszabály módosítási eljárásának megindításáról saját kezdeményezésre vagy a tagság egyharmadának javaslatára;
e) dönt tagsági kérdésekben (felvétel, kizárás);
f) kinevezi az Egyesület titkárát és operatív tisztségviselőit;
g) dönt minden egyéb kérdésben, amelyet törvény vagy Alapszabály nem utal más szerv hatáskörébe.

Az Elnök
15. szakasz
Az Egyesület Elnöke képviseli az Egyesületet a jogforgalomban, és ellátja az utalványozási jogköréből fakadó feladatokat.
Az Egyesület Elnökét a Közgyűlés választja meg kétharmados többséggel. 
Az Elnök:
a) vezeti az Elnökség munkáját és összehívja üléseit;
b) aláírja az Egyesület nevében kötött szerződéseket és pénzügyi dokumentumokat;
c) gondoskodik az Alapszabály betartásáról és a testületi határozatok végrehajtásáról;
d) képviseli az Egyesületet a hatóságok és harmadik személyek előtt.
Az Elnök és az Alelnök megbízatása 4 (négy) évre szól, és legfeljebb két mandátum erejéig újraválaszthatók. A törvényes Elnök és Alelnök visszahívását az Elnökség tagjainak legalább egyharmada kezdeményezheti írásban; a döntést a Közgyűlés a jelenlévő tagok kétharmados többségével hozza meg.

16. szakasz
Az Elnök távollétében az Alelnök képviseli az Egyesületet és írja alá az összes pénzügyi és jogi dokumentumot az Egyesület nevében.
Az Egyesület Alelnökét a Közgyűlés választja meg a jelen lévő tagok kétharmados többségével az Elnökségi tagok közül.
Operatív Munkacsoportok
17. szakasz
Az Egyesület tevékenységi körébe tartozó specifikus feladatok hatékony ellátására az Egyesület ideiglenes vagy állandó Munkacsoportokat hoz létre (pl. oktatás, kultúra, tájékoztatás, ifjúság, gazdaságfejlesztés, nyelvhasználati jogok stb.).
A Munkacsoportok tagjainak száma legfeljebb 7 fő.
A Munkacsoportok munkáját a Munkacsoport vezetője koordinálja.
A Munkacsoportok tagjait és vezetőjét az Egyesület Elnöksége nevezi ki, amelyről határozatot hoz.
A Munkacsoportok vezetői szükség esetén (ad hoc) koordinációs testületet hozhatnak létre abból a célból, hogy az biztosítsa az akadálymentes információáramlást a Munkacsoportok és az Egyesület más testületei között.

VI. FEJEZET – Döntéshozatali rend
18. szakasz
Egyszerű többség (a jelenlévő tagok 50% + 1 szavazata) szükséges: operatív kérdésekhez, rendezvények jóváhagyásához, nyilatkozatok kiadásához, Munkacsoportok felállításához.
Minősített többség (a jelenlévő tagok 2/3-a) szükséges: az Elnökség megválasztásához, bővítéséhez és szűkítéséhez, a költségvetés elfogadásához, kizárási eljáráshoz, az Alapszabály módosításához, feloszlatáshoz, más szervezettel való egyesüléshez.
19. szakasz
Szavazategyenlőség esetén nyílt szavazásnál a döntést el kell halasztani egy egyeztető tárgyalásig. Ha a második szavazáson is egyenlőség alakul ki, az Elnök szavazata dönt (döntő szavazati jog).

VII. FEJEZET – Mandátum, visszahívás és összeférhetetlenség

20. szakasz
Az Elnök, az Alelnök és az Elnökség tagjainak megbízatása 4 (négy) évre szól, és legfeljebb két mandátum erejéig újraválaszthatók.

21. szakasz
Az Elnökség bármely tagja visszahívható, ha bizonyíthatóan nem látja el feladatait, vagy az Egyesület érdekeivel ellentétesen cselekszik.
Az Egyesület Elnökének visszahívását az Elnökség tagjainak legalább egyharmada kezdeményezheti írásban; a döntést a Közgyűlés 2/3-os többséggel hozza meg.
Az Alelnök és elnökségi tag visszahívását az Elnökség tagjainak legalább egyharmada kezdeményezheti írásban, a döntést a Közgyűlés hozza meg 2/3-os többséggel.

VIII. FEJEZET – A tevékenység nyilvánosságának biztosítása

22. szakasz
Az Egyesület tevékenysége nyilvános.
Az Elnök gondoskodik arról, hogy folyamatosan tájékoztassa a tagságot és a nyilvánosságot  az Egyesület munkájáról és tevékenységéről közvetlenül, belső közlönyök, sajtóközlemények formájában, vagy más megfelelő módon.
Az évi elszámolásokról és tevékenységi beszámolókról a tagság az Egyesület Közgyűlésének ülésén tájékozódik.

23. szakasz
Céljai megvalósítása érdekében az Egyesület kapcsolatokat teremthet és együttműködhet más egyesületekkel és szervezetekkel bel- és külföldön, együttműködési megállapodások megkötésével.
Az Egyesület csatlakozhat hazai és külföldi szövetségekhez és más szervezetekbe, melyről a döntést a Közgyűlés hozza meg.

IX. FEJEZET – A célok megvalósítása érdekében történő anyagi eszközök biztosításának módja és az eszközökkel való rendelkezés

24. szakasz
Az Egyesület az anyagi eszközöket tagsági díj, önkéntes adományok, hagyaték, donáció és ajándék, projektek megvalósítása, pénzügyi kedvezmények és más, a törvényben megengedett módon biztosítja.
A tagdíj mértékét, megfizetésének módját és esetleges mentességi szabályait a Közgyűlés külön határozatban állapítja meg.
Az Egyesület bevételei kizárólag az Alapszabályban meghatározott célok megvalósítására, a rendes tevékenység költségeire és projektek önrészének biztosítására fordíthatók. Az éves pénzügyi tervet és beszámolót az Elnökség elfogadja és a Közgyűlés elé terjeszti jóváhagyásra.

25. szakasz
Az Egyesület a pénzügyi műveleteit hivatalos bankszámlán keresztül bonyolítja. Az Elnök rendelkezik a bankszámla felett, azonban az Elnökség által meghatározott összeghatár feletti tranzakciók kizárólag két együttes aláírással hajthatók végre.

X. FEJEZET – Az Alapszabály módosítása és kiegészítése

26. szakasz
Az Alapszabály módosítását és kiegészítését kezdeményezheti a tagság egyharmada vagy az Elnökség.
Az Alapszabály módosítását és kiegészítését az Elnökség készíti elő.
Az Alapszabály módosítását és kiegészítését az Egyesület Közgyűlése fogadja el a Közgyűlés tagjainak legalább kétharmados (2/3) szavazattöbbségével.

XI. FEJEZET – Az Egyesület tevékenységének megszűnése

27. szakasz
Az Egyesület a Közgyűlés határozatával szünteti be tevékenységét abban az esetben, ha megszűnnek céljai megvalósításának feltételei, más szervezettel való egyesülés esetén és egyéb, a törvényben meghatározott esetekben.
Az önkéntes feloszlásról a Közgyűlés minősített, legalább kétharmados (2/3) szavazattöbbséggel dönthet.

Vagyonkezelés az Egyesület megszűnése esetében
28. szakasz
A tevékenység megszűnése esetén, a kötelezettségek és tartozások teljes rendezését követően fennmaradó vagyon olyan belföldi, nonprofit, közhasznú szervezet részére adandó át, amely céljaiban és tevékenységében összhangban áll a VMÚ alapvető küldetésével és értékeivel – erről a Közgyűlés dönt a megszűnésről szóló határozatban.
A szervezet vagyona sem közvetlenül, sem közvetve nem osztható fel a tagok, tisztségviselők vagy alapító szervezetek között.

A pecsét alakja és tartalma
29. szakasz
Az Egyesületnek kerek, 3,5 cm átmérőjű pecsétje van, melyen az Egyesület neve (Покрет за нови почетак војвођанских Мађара – Vajdasági Magyar Újrakezdés) és székhelye szerepel. A pecsét közepén helyezkedik el az Egyesület logója:


XII. FEJEZET – Záró rendelkezések

30. szakasz
Minden olyan kérdésre, amely nincs rendezve ezen Alapszabállyal, az Egyesületekről szóló Törvény ("SZK Hivatalos lapja", 51/09 sz., 99/2011, 44/2018) rendelkezései érvényesek.

31. szakasz
Ezen Alapszabály az Egyesület alapító Közgyűlése által, az Alapszabály elfogadásának napján lép hatályba.



Az Egyesület
alapító Közgyűlésének elnöklője


________________________
(név és aláírás)

Kelt: _____________________________, 20___ . __________________ hó _____ napján.

